Det er efterhånden slået fast, at Jylland har sin egen ulvebestand – men nu har forskerne også levende billeder, der viser en ulv i den danske natur.

Videoen er optaget af landbrugsmedhjælper Anders Sylvester Kudsk, da han var ved at sprede gødning på en mark ved Kølkær syd for Herning.

- Jeg er ude at sprede gødning, og så ser jeg et stort dyr, der kommer gående over marken. Jeg tænker først, at det er en ræv, men den er alt for stor. Så tænker jeg, at det måske er en ulv, og så skynder jeg mig at filme det, siger han til TV Midt/Vest.

Videoen blev optaget 3. juni 2013, men først nu er det gået op for Anders Sylvester Kudsk, hvor unik den er.

- Der var så meget om ulve, så jeg tænkte, at det var nok ikke noget særligt. Alle folk så jo ulve hele tide, siger han.

Videoen kan ses på LandTV's Youtube-kanal.

Han spottede ulven kort tid efter, at en fårebestand var blevet angrebet fem kilometer derfra. Her fandt man DNA-spor, der beviste, at en ulv stod bag.

Seniorforsker på Naturhistorisk Museum i Aarhus, Thomas Secher Jensen, er overbevist om, at der er tale om en ulv. Det kan være svært at se forskel på hund og ulv på fotos, men ikke på video.

- Jeg er så sikker, som man kan være uden DNA, på, at det er en ulv, siger han til tv2.dk.

- Den bevæger sig som en ulv. En ulv har et meget let tråd, løber med lige ryg, hvor en hunds ryg bølger mere, når den løber, siger han.

Lars Ostenfeld: Ikke første optagelser af ulv i Danmark

Der noget, der tyder på, at det ikke er første gang, en vild ulv bliver fanget på kamera på dansk jord.

Allerede tilbage i marts 2013 optog en kvinde fra Sinding i Midtjylland en video af en ulv, da hun en morgen stod ansigt til ansigt med det sky rovdyr på sin gårdsplads.

Det fortæller fotograf og instruktør Lars Ostenfeld, der har brugt det seneste år på at opspore og filme ulve herhjemme. Senest i forbindelse med TV 2 FRI-dokumentaren ’Ulvejagt’, der har premiere lørdag 17. januar.

- Den tyske ulveekspert Ilka Reinhardt har set videoen og er så sikker, som man nu kan være uden DNA-prøve, på, at der er tale om en ulv. Så det er altså Danmarks første offentliggjorte video af en ulv, siger Lars Ostenfeld til tv2.dk.

I dokumentaren forsøger Lars Ostenfeld - bevæbnet med 50 vildtkameraer - at komme helt tæt på ulvene i naturen, og det bringer ham blandt andet forbi kvinden i Sinding, der dog ikke ønsker at lade sig interviewe foran kameraet.

- Hun ser sin hund, der viser tænder - hårene stritter på den. Den gør, og hun har aldrig set den så gal. Og lige der ser hun noget, som hun siger, er en ulv. Hun bliver så bange, at hun sparker ud efter den, fortæller Lars Ostenfeld i ’Ulvejagt’, som du kan se et klip fra herunder.

Thomas Secher Jensen fra Naturhistorisk Museum fortæller, at man i Jylland har eller har haft 12 hanulve. Der er muligvis også nogle hunner – men de er ofte mere forsigtige med at markere og bliver derfor ikke så tit opdaget.

Og det kan sagtens være, at vi får flere ulve herhjemme; den tyske bestand spreder sig nemlig og kommer tættere og tættere på den danske grænse.

En ulv kan kendes på en sort halespids, lange ben, gråmeleret pels og sine lette bevægelser. Den løber desuden med halen nede, hvor hunde har tendens til at have halen i vejret.